പാര്ട്ടിയെ വിശ്വാസമാണ്, പാര്ട്ടിക്ക് തെറ്റ് പറ്റിയില്ല ലീഗിന് പൂര്ണ പിന്തുണയുമായി ഹരിത ജനറല് സെക്രട്ടറി ഹരിത സംസ്ഥാന കമ്മിറ്റിയുമായി ബന്ധപ്പെട്ട വിവാദത്തില് മുസ്ലിം ലീഗിന് തെറ്റുപറ്റിയിട്ടില്ലെന്ന് ഹരിതയുടെ പുതിയ ജനറല് സെക്രട്ടറി റുമൈസ റഫീഖ്. പാര്ട്ടിയെ വിശ്വാസമാണെന്നും പാര്ട്ടിക്ക് തെറ്റ് പറ്റിയില്ലെന്നും റുമൈസ ആവര്ത്തിച്ചു. ഹരിതയിലെ വിവാദവുമായി ബന്ധപ്പെട്ട് ലീഗ് ഉന്നതധികാരികള് റിപ്പോര്ട്ട് തേടുകയും അതിന് അനുസരിച്ചാണ് നടപടി സ്വീകരിച്ചതെന്നും അവര് പറഞ്ഞു. എം.എസ്.എഫ് സംസ്ഥാന അദ്ധ്യക്ഷന് പി.കെ നവാസിനെതിരായ ആരോപണങ്ങള് അടഞ്ഞ അദ്ധ്യായമാണെന്നും പാര്ട്ടിക്കുള്ളില് നിന്ന് അനീതിക്കെതിരെ പോരാടുകയെന്നതാണ് നയമെന്നും റുമൈസ കൂട്ടിച്ചേര്ത്തു. ഹരിത സംസ്ഥാന കമ്മറ്റിയുടെ നേതൃത്വത്തിലേക്ക് എത്തിയത് മാധ്യമങ്ങളിലൂടെയാണ് അറിഞ്ഞതെന്നും അവര് പറഞ്ഞു. ഒരു സൂചനയും ലഭിച്ചിരുന്നില്ല. പാര്ട്ടി നേതൃത്വമാണ് തീരുമാനമെടുത്തതെന്നും അവര് പറഞ്ഞു. ഹരിതയക്ക് വലിയ പ്രധാന്യം ലീഗിലുണ്ട്. വിദ്യാര്ത്ഥികളെ മുന്നോട്ട് കൊണ്ടുവരികയും അവര്ക്ക് രാഷ്ട്രീയം പറയാന് അവസരം നല്കുകയും എന്നതാണ് ലക്ഷ്യം. ത്രിതല പഞ്ചായത്ത് തിരഞ്ഞെടുപ്പില് വനിതാ ലീഗിനെക്കാള് പ്രാധാന്യം ലഭിച്ചത് ഹരിതയ്ക്ക് ആയിരുന്നെന്നും റുമൈസ പറഞ്ഞു.